**ΣΧΕΔΙΟ ΨΗΦΙΣΜΑΤΟΣ**

**(κατατέθηκε από την Κοινοβουλευτική Ομάδα του ΑΚΕΛ Αριστερά Νέες Δυνάμεις)**

**ΨΗΦΙΣΜΑ ΓΙΑ ΤΙΣ ΔΡΑΜΑΤΙΚΣ ΕΞΕΛΙΞΕΙΣ ΣΤΟ ΙΣΡΑΗΛ ΚΑΙ ΣΤΗΝ ΠΑΛΑΙΣΤΙΝΗ**

Η Βουλή των Αντιπροσώπων της Κυπριακής Δημοκρατίας

* Έχοντας υπόψη όλα τα προηγούμενα Ψηφίσματα της Ολομέλειας του σώματος για την κατάσταση στη Μέση Ανατολή
* Έχοντας υπόψη όλα τα Ψηφίσματα της Γενικής Συνέλευσης, του Συμβουλίου Ασφαλείας και της Επιτροπής/Συμβουλίου Ανθρωπίνων Δικαιωμάτων του ΟΗΕ για τη Μέση Ανατολή και το Παλαιστινιακό Ζήτημα, τις σχετικές εκθέσεις του Γραφείου για το Συντονισμό Ανθρωπιστικών Υποθέσεων του ΟΗΕ καθώς επίσης τη Γνωμοδότηση του Διεθνούς Δικαστηρίου της Χάγης της 9ης Ιουλίου 2004
* Έχοντας υπόψη τα Συμπεράσματα του Συμβουλίου της ΕΕ για την Ειρηνευτική Διαδικασία στη Μέση Ανατολή της 18ης Ιανουαρίου 2016 για τη δέσμευση της ΕΕ σε «λύση δύο κρατών, η οποία θα καλύπτει τις ανάγκες Ισραηλινών και Παλαιστινίων για ασφάλεια και τις προσδοκίες των Παλαιστινίων για δημιουργία κράτους και κυριαρχία, θα τερματίσει την κατοχή που άρχισε το 1967 και θα επιλύσει όλα τα ζητήματα του μόνιμου καθεστώτος προκειμένου να δοθεί τέλος στη σύγκρουση»
* Έχοντας υπόψη τη δήλωση του Γενικού Γραμματέα του ΟΗΕ της 9ης Οκτωβρίου 2023 για την κατάσταση στη Μέση Ανατολή

Αποφασίζει ως ακολούθως:

1. Καταδικάζει απερίφραστα τις δολοφονίες και τις απαγωγές αμάχων πολιτών του Ισραήλ από την «Χαμάς» ως πράξεις τρομοκρατικές και βάρβαρες, οι οποίες δεν έχουν καμιά σχέση με το νόμιμο δικαίωμα αντίστασης στην κατοχή. Απαιτεί την άμεση απελευθέρωση όλων των Ισραηλινών αμάχων που έχουν απαχθεί.
2. Καταδικάζει απερίφραστα τις δολοφονίες αμάχων και την επιβολή συλλογικής τιμωρίας στον παλαιστινιακό λαό από την κυβέρνηση του Ισραήλ, με ολοκληρωτικό αποκλεισμό της Γάζας, που απαγορεύονται από το διεθνές ανθρωπιστικό δίκαιο. Απαιτεί τον τερματισμό των στρατιωτικών επιθέσεων ενάντια σε Παλαιστίνιους αμάχους και ανθρωπιστικές υποδομές.
3. Καλεί τον Οργανισμό Ηνωμένων Εθνών να κινητοποιηθεί άμεσα με στόχο την κατάπαυση του πυρός, τον τερματισμό της αιματοχυσίας και την αποτροπή της εξέλιξης της σύγκρουσης σε ένα ευρύτερο πόλεμο στην περιοχή και νέα κύματα προσφυγιάς στην περιοχή μας.
4. Καλεί σε άμεση αποκατάσταση παροχής νερού, ηλεκτρισμού, καυσίμων και τροφίμων στη Γάζα αναγκαίων για την επιβίωση των πέραν των δύο εκατομμυρίων αμάχων. Καλεί τον ΟΗΕ και τη διεθνή κοινότητα να παράσχουν τις αναγκαίες ιατρικές προμήθειες για την περίθαλψη των τραυματιών.
5. Σημειώνει τη δήλωση του Γενικού Γραμματέα του ΟΗΕ ότι η έξαρση της βίας δεν ήρθε σε κενό, αλλά γιγαντώνεται μέσα από την πολύχρονη σύγκρουση, την 56χρονη κατοχή και την έλλειψη προοπτικής πολιτικής λύσης. Επισημαίνει την ένταση της βίας από ισραηλινές κατοχικές δυνάμεις κατά το τελευταίο διάστημα στη Δυτική Όχθη και την Ιερουσαλήμ, τις επεκτάσεις των παράνομων εποικισμών και τις συνεχείς δολοφονίες και φυλακίσεις Παλαιστινίων.
6. Υπογραμμίζει ότι ο παλαιστινιακός και ο ισραηλινός λαός έχουν δικαίωμα να ζήσουν σε ειρήνη και ασφάλεια και ότι ο φαύλος κύκλος τους αίματος και της βίας στο Ισραήλ και στην Παλαιστίνη μπορεί να σπάσει με τον τερματισμό της ισραηλινής κατοχής και του εποικισμού στα παλαιστινιακά εδάφη και τη λύση δύο κρατών, στη βάση των Ψηφισμάτων του ΟΗΕ τα οποία προνοούν την εγκαθίδρυση ανεξάρτητου Παλαιστινιακού κράτους στα σύνορα της 4ης Ιουνίου του 1967 με πρωτεύουσα τα Ανατολικά Ιεροσόλυμα, το οποίο θα συνυπάρχει ειρηνικά δίπλα από το Κράτος του Ισραήλ.
7. Υπογραμμίζει ότι η Κύπρος -θύμα και η ίδια συνεχιζόμενης κατοχής, εποικισμού και παραβίασης του διεθνούς δικαίου από την Τουρκία- υπερασπίζεται το διεθνές δίκαιο και τα Ψηφίσματα του ΣΑ ΟΗΕ για την επίλυση των ανοιχτών διεθνών ζητημάτων. Καλεί την κυβέρνηση της Δημοκρατίας να επιβεβαιώσει τη δέσμευσή της στα σχετικά Ψηφίσματα του ΣΑ του ΟΗΕ για την επίλυση του Μεσανατολικού.